KLASA: P-338/23

URBROJ: 711-02-01/05-2024-06

Zagreb, 25. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Petra Bilobrka, OIB:** **……………., član Uprave – direktor trgovačkog društva Lovrinac d.o.o.,** na 45. sjednici održanoj 25. ožujka 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Petar Bilobrk, član Uprave – direktor trgovačkog društva Lovrinac d.o.o., počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Petru Bilobrku izriče se opomena.**

Obrazloženje

Povjerenstvo je utvrdilo da obveznik Petar Bilobrk, član Uprave – direktor trgovačkog društva Lovrinac d.o.o., nije do 31. siječnja 2023. podnio imovinsku karticu za 2022. godinu slijedom čega je protiv navedenog obveznika otvoren predmet broj P-338/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 21. studenoga 2023., Registar obveznika, Registar imovinskih kartica i očitovanje obveznika od 29. prosinca 2023.

Povjerenstvo je odlukom od 4. prosinca 2023. u odnosu na obveznika Petra Bilobrka, člana Uprave – direktora trgovačkog društva Lovrinac d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 4. prosinca 2023. Broj: 711-I-2699-P-338/23-03-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 11. prosinca 2023. te se na utvrđenja iste očitovao dopisom koji je dostavio Povjerenstvu porukom elektroničke pošte od 29. prosinca 2023. U navedenom očitovanju obveznik je naveo da se ispričava što nije dostavio popunjenu imovinsku karticu za 2022. godinu jer je 5. listopada 2022. bio dan predaje dokumentacije za natječaj za radno mjesto člana Uprave – direktora trgovačkog društva Lovrinac d.o.o., a budući da mu je tek 1. travnja 2023. produžen mandat na još četiri godine u svemu tome je zaboravio podnijeti imovinsku karticu. Obveznik dalje navodi da je u prilogu očitovanja htio poslati popunjenu imovinsku karticu, ali mu isto sustav nije omogućio javljajući sljedeće: „Poštvani, zbog nadogradnje infrastrukture Povjerenstva za odlučivanje o sukobu interesa trenutno nije moguće ispunjavanje i podnošenje obrasca imovinske kartice. Podnošenje imovinske kartice će biti ponovno omogućeno 10.01.2024. u 22h.“. Obveznik je naposljetku naveo da će za 2023. godinu svakako podnijeti imovinsku karticu na vrijeme.

Uvidom u Registar obveznika koji vodi i ustrojava Povjerenstvo utvrđeno je da Petar Bilobrk obnaša dužnost člana Uprave – direktora trgovačkog društva Lovrinac d.o.o. kojemu je jedini osnivač Grad Split.

S obzirom na navedeno, a sukladno članku 3. stavku 1. točki 40. ZSSI-a, Petar Bilobrk u obvezi je postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu, a istu nije podnio niti do dana donošenja ove odluke. Obveznik je 20. veljače 2024. podnio imovinsku karticu za 2023. godinu.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Petar Bilobrk, član Uprave – direktor trgovačkog društva Lovrinac d.o.o., propustio podnijeti imovinsku karticu Povjerenstvu do 31. siječnja 2023. za 2022. godinu, a istu nije podnio niti do dana donošenja ove odluke, kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznici ma, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, te da je podnio godišnju imovinsku karticu za 2023. godinu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći opomenu.

Ujedno se ukazuje obvezniku da je i dalje dužan podnijeti imovinsku karticu za 2022. godinu, a druge imovinske kartice temeljem osnova iz članka 10. ZSSI-a na način i u rokovima propisanima istim Zakonom.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Petar Bilobrk, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana